На основу члана 13. став 2. и став 3. Закона о локалној самоуправи ("Службени гласник Републике Србије" број 129/2007 и 83/2014 – др.закон), чланова 1.-8. Закона о потврђивању Споразума између СРЈ и РФ о трговини и економској сарадњи („Службени СРЈ - Међународни уговори", бр. 1/95), чланова 1.-19. Закона о потврђивању Споразума између СРЈ и РФ о сарадњи у области културе, образовања науке и спорта, („Службени СРЈ - Међународни уговори", бр. 4/96), Меморандума о разумевању између Владе РС и Владе РФ у области економске сарадње, привлачења инвестиција и реализације пројеката („Службени гласник РС - Међународни уговори“, број 20/2015), члана 13. и 37. Статута Града Ниша ("Службени лист Града Ниша", број 88/2008 и 143/2016),

Скупштина Града Ниша на седници одржаној . децембра 2016. године, доноси,

Одлуку о успостављању сарадње између градова Ниш (Република Србија) и Калуга (Руска Федерација)

Члан 1.

 У циљу развијања добрих односа између градова Ниш (Република Србија) и Калуга (Руска Федерација), те унапређења економске сарадње и размене искустава у области образовања, културе, спорта, екологије, припреме и реализације заједничких пројеката који представљају заједнички интерес два града, Град Ниш (Република Србија) успоставља сарадњу са Градом Калугом (Руска Федерација).

Члан 2.

 Град Ниш ће на основу ове Одлуке закључити Споразум о успостављању сарадње у областима трговинско-економске, научно-техничке, индустријске, културне сарадње и сарадње у другим областима од значаја за град Ниш (Република Србија), са градом Калугом (Руска Федерација).

Споразум о успостављању сарадње ће у име Града Ниша потписати Градоначелник Града Ниша.

Текст Споразума о успостављању сарадње саставни је део ове Одлуке.

Члан 3.

 У складу са закљученим Споразумом о успостављању сарадње, средства за спровођење пројеката од заједничког интереса обезбедиће се у буџету Града Ниша.

Члан 4.

Ова одлука објавиће се у ''Службеном листу Града Ниша'', по добијеној сагласности Владе Републике Србије.

Члан 5.

Ова одлука ступа на снагу осмог дана од дана објављивања у „Службеном листу Града Ниша".

У Нишу,

Број:

СКУПШТИНА ГРАДА НИША

**ПРЕДСЕДНИК**

**Mр Раде Рајковић**

**О б р а з л о ж е њ е**

Члан 13. Став 1. Закона о локалној самоуправи ("Службени гласник Републике Србије" број 129/2007 и 83/2014 – др.закон), прописује да јединице локалне смоуправе могу сарађивати са јединицама локалне самоуправе других држава у оквиру спољње политике РС уз поштовање територијалног јединства и правног поретка РС, а све у складу са Уставом и законом.

Став 2. истог члана прописује да одлуку о успостављању сарадње односно о закључењу споразума о сарадњи са јединицом локалне самоуправе друге државе, доноси скупштина јединице локалне самоуправе уз сагласност Владе РС.

Одредбе Закона о потврђивању Споразума између СРЈ и РФ о трговини и економској сарадњи („Службени СРЈ - Међународни уговори", бр. 1/95), између осталог, прописују да стране потписнице Споразума развијају дугорочне трговинске и економске односе између две земље на бази равноправности и узајамне користи и да ће стране уговорнице доприносити свестраном унапређењу трговине и других облика економских односа између две земље у складу са одредбама Споразума између СРЈ и РФ о трговини и економској сарадњи.

ОдредбеЗакона о потврђивању Споразума између СРЈ и РФ о сарадњи у области културе, образовања науке и спорта, („Службени СРЈ - Међународни уговори", бр. 4/96), између осталог, прописују да сарадња у области културе, образовања, науке и спорта одговара основним интересима народа двеју земаља, доприноси развоју пријатељских односа, продубљивању њиховог узајамног разумевања и зближавања, те полазећи од основних принципа међународног права и циљева Завршног документа о безбедности и сарадњи у Европи из Хелсинкија и Париске повеље за нову Европу, стране потписнице Споразума обавезују се да ће свестрано доприносити продубљивању сарадње између државних органа, институција и организација у области културе, образовања, науке и спорта, као и сарадњи између представника културног, уметничког и научног живота двеју земаља, односно да ће две стране сарађивати у области културе, образовања, науке, спорта и информисања у оквиру европских и других мултилатералних веза и међународних програма.

Члан 13. Статута Града Ниша ("Службени лист Града Ниша", број 88/2008 и 143/2016), прописује да Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, на основу одлуке Скупштине Града, уз сагласност Владе Републике Србије.

На основу свега напред наведеног, узимајући у обзир посебне вишевековне везе између српског и руског народа, државе и цркве, посебно ценећи историју, језик и веру и културу оба народа, те полазећи од најбољих економских, научних, културних и образовних интереса, предлаже се Скупштини Града Ниша доношење Одлуке о успостављању сарадње између Града Ниша и Града Калуге.

Децембар 2016. године.